钦定古今图书集成/明伦汇编/氏族典/第236卷 > 张嵊
## 钦定古今图书集成/明伦汇编/氏族典/第236卷 > 张嵊

按《梁书张嵊传》：“嵊字四山，镇北将军稷之子也。少方
雅，有志操，能清言。父临青州，为土民所害，嵊感家祸，
终身蔬食布衣，手不执刀刃。州举秀才，起家秘书郎，
累迁太子舍人、洗马、司徒左西掾，中书郎，出为永阳
内史，还除中军宣城王司马、散骑常侍，又出为镇南
湘东王长史、寻阳太守。中大同元年，征为太府卿，俄”
迁吴兴太守。太清二年，侯景围京城，嵊遣弟伊率兵
数千人赴援。三年，宫城陷，御史中丞沈浚违难东归，
嵊往见而谓曰：“贼臣凭陵，社稷危耻，正是人臣效命
之秋。今欲收集兵力，保据贵乡。若天道无灵，忠节不
展，虽复及死，诚亦无恨。”浚曰：“鄙郡虽小，仗义拒逆，谁
敢不从。”固劝嵊举义，于是收集士卒，缮筑城垒。时邵
陵王东奔至钱唐，闻之，遣板授嵊征东将军，加秩中
二千石。嵊曰：“朝廷危迫，天子蒙尘，今日何情复受荣
号！”留板而已。贼行台刘神茂攻破义兴，嵊遣军主王
雄等帅兵于鳢渎逆击之，破神茂。侯景闻神茂败，乃
遣其中军侯子鉴帅精兵二万人助神茂以击嵊。嵊
遣军主范智朗出郡西拒战，为神茂所败，退归。贼骑
乘胜焚栅，栅内众军皆土崩，嵊乃释戎服，坐于听事，
贼临之以刃，终不为屈。乃执嵊以送景，景刑之于都
市，子弟同遇害者十馀人，时年六十二。贼平，世祖追
赠侍中、中卫将军、开府仪同三司，谥曰“忠贞子。”